Fåreavler Gitte Kroll fra Skjoldborg i Nordjylland skal betale 129.468,75 kroner til udbedring af de skader, som hendes får har forårsaget på en gravhøj.

Det er Kulturstyrelsen, som har sendt Gitte Kroll den store regning, da fårene ifølge styrelsen har ødelagt fortidsmindet, der er fredet.

- Det hele bliver lagt over på os, fordi der er nogen, der har set får på højen måske, siger Gitte Kroll til TV MIDTVEST.

Fåreavleren mener ikke, at hendes får kan være skyld i så store skader, og hun henviser i stedet til, at det er tidligere skader fra kreaturer og pløjning samt gravrøveres færden ved fortidsmindet, der er skyld i skaderne.

Lokale landmænd bakker op

Den lokale landboforening Landbo Thy bakker op om Gitte Kroll og kalder beskyldningerne ”fuldstændig vanvittige”.

- For jeg forbinder ikke får med, at de udøver skade på naturen. Får er jo netop rigtig gode til naturpleje, siger Morten Yde, der er formand for Landbo Thy.

Et hul ved gravhøjen - en af skaderne, som Gitte Krolls får ifølge Kulturstyrelsen er skyld i, og som fåreavleren skal betale for at få udbedret. Foto: TV MIDTVEST

Kulturstyrelsen: Skal også betale transport og diæter

Kulturstyrelsen vil ikke kommentere den konkrete sag med Gitte Kroll.

Men styrelsen henviser til Museumsloven og udtaler, ”at man jo heller ikke går ind i Rigsarkivet og river dokumenter i stykker”.

Regningen til Gitte Kroll er et overslag på, hvor meget det kommer til koste at få udbedret skaderne på gravhøjen - inklusiv transport og diæter til den arkæolog, der skal stå for arbejdet.

Se indslaget med Gitte Kroll øverst i artiklen.